*Tämä artikkeli käsittelee poliitikkoa. Maanviljelysneuvos Olavi Mäenpäästä on eri artikkeli.*

**Olavi Juhani Mäenpää** (26. marraskuuta 1950 Tyrvää – 31. tammikuuta 2018 Turku) oli suomalainen kansallismielinen poliitikko, joka istui Turun kaupunginvaltuustossa 1992–2017. Hän kuului myös Varsinais-Suomen maakuntavaltuustoon ja Turun liikuntalautakuntaan. Mäenpää työskenteli yksityisetsivänä ja vapaaehtoisena eläinsuojeluvalvojana.

Elämä
-----

Mäenpää työskenteli nuoruudessaan muun muassa Neuvosto-Viron rakennustyömailla.

Poliittisen uransa Mäenpää aloitti SDP:ssä, josta hän siirtyi Suomen Maaseudun Puolueeseen. Mäenpää erotettiin SMP:stä vuonna 1986. Syynä olivat erimielisyydet Hannu Suhosen kanssa. Mäenpää ja Suhonen selvittivät riitojaan näkyvästi useammassa oikeudenkäynnissä.

Mäenpää nousi Turun kunnanvaltuustoon vuoden 1992 vaaleissa Puolueisiin Sitoutumattomat -yhteislistalta. Seuraavissa vaaleissa ryhmän nimi oli Turun Parhaaksi – Yhteislista Sitoutumattomat, ja Mäenpää veti mukaansa myös toisen valtuutetun. Neljä vuotta myöhemmin Mäenpään yhteislista Kansallinen Rintama sai kolme valtuutettua.*lähde?*

Kunnallisvaalien 1996 jälkeen Mäenpää ja hänen ryhmätoverinsa kokivat tulleensa syrjityiksi lautakuntapaikkojen jaossa. Tästä suivaantuneina ryhmä äänestytti kaikista mahdollisista paikoista, ja se pyrki saamaan valtuustokokouksen Guinnessin ennätysten kirjaan historian pisimpänä. Vuoden 2000 vaalien jälkeen Mäenpää ryhtyi syömälakkoon, kun KR jätettiin kokonaan ilman paikkoja.

Vaaleissa 2004 ja 2008 listan nimi oli Suomen Kansan Sinivalkoiset. SKS muodostettiin vuonna 2001, kun Mäenpään kannattajat pyrkivät järjestäytymään valtakunnalliseksi puolueeksi. SKS oli puoluerekisterissä vuosina 2002–2007, mutta se ei onnistunut laajentamaan kannatustaan Turun alueen ulkopuolelle. SKS sai Turussa kaksi valtuutettua vaaleissa 2004, jolloin Mäenpää sai enemmän ääniä (2 208) kuin kukaan muu kaupungin ehdokkaista.

Mäenpää oli ehdokkaana myös eduskunta- ja eurovaaleissa. Eduskuntavaalitulokset olivat 1 448 (1995), 4 057 (1999) 3 060 (2003), 2 809 (2007) ja 1 026 (2011) ääntä. Vuoden 1999 eduskuntavaalien alla Mäenpää nimettiin Perussuomalaisten sitoutumattomaksi ehdokkaaksi mutta hänet poistettiin listoilta, kun hänet tuomittiin sakkoihin kiihottamisesta kansanryhmää vastaan. Vuoden 2015 eduskuntavaaleissa Mäenpää ei enää ollut ehdokkaana ja hänen johtamansa Sinivalkoinen Rintama -puolue jätti vaalit kokonaan käymättä Varsinais-Suomen vaalipiirissä. Mäenpää kertoi, ettei hänellä ollut rahaa vaaleja varten.

Mäenpää perusti elokuussa 2006 Turkuun katupartioita päivystämään viikonloppuöisin keskustan kaduilla. Partiot pukeutuivat sinivalkoiseen liiviin, jossa oli Suomen lippu.

Mäenpää liittyi syksyllä 2010 Vapauspuolueeseen ja aikoi olla ehdolla puolueen listalta vuoden 2011 eduskuntavaaleissa. Myös SKS:n Turun valtuustoryhmä muutettiin Vapauspuolueen valtuustoryhmäksi, ja Mäenpäästä tuli puolueen ensimmäinen valtuutettu. Vapauspuolueen puoluehallitus erotti marraskuussa 2011 Mäenpään puolueen jäsenyydestä, syynä puolueen vastainen toiminta. Maaliskuussa 2012 Mäenpään ja toisen erotetun jäsenen, Esa Lehdon, kannetta käsitellyt Pirkanmaan käräjäoikeus tuomitsi, että puoluehallituksen valinnut puoluevaltuuskunnan kokous ei ollut päätösvaltainen, joten puoluehallituksen ja puoluejohtajan valinnat eivät olleet päteviä. Mäenpää osallistui Turussa kunnallisvaaleihin 2012 Sinivalkoiset – sitoutumattomat -yhteislistalla valitsijayhdistyksen voimin ja tuli valituksi jälleen valtuustoon. Kesäkuussa 2013 Patentti- ja rekisterihallitus merkitsi Vapauspuolueen puheenjohtajaksi Olavi Mäenpään, joka ilmoitti, että puolueen nimi aiotaan vaihtaa "sinivalkoisuuteen viittaavaksi".

Mäenpää kannusti pienpuolueita tekemään vaaliliittoja. Hän oli sitä mieltä, että pienpuolueet eivät ilman vaaliliittoja voi koskaan suurten puolueiden ylivallalle mitään. Maaliskuussa 2016 Mäenpää aiheutti kohua pukeutumalla Soldiers of Odin -huppariin valtuustossa. Hänet esitettiin erotettavaksi Turku-sopimuksesta. 

Huhtikuussa 2016 Mäenpää valittiin Suomidemokraattien puheenjohtajaksi. Yhdistys keräsi kannattajakortteja ja pyrki rekisteröitymään puolueeksi syksyllä 2016. Mäenpää erosi Suomidemokraattien puheenjohtajuudesta ja yhdistyksen jäsenyydestä maaliskuussa 2017.

Mäenpää putosi valtuustosta vuoden 2017 kuntavaaleissa.

Mäenpää kuoli 30.–31. tammikuuta välisenä yönä vuonna 2018 aiemmin saamansa sairauskohtauksen seurauksena Turun yliopistollisessa keskussairaalassa.

Oikeustapaukset
---------------

Mäenpää kertoi lehtihaastattelussa syyllistyneensä 1970- ja 1980-luvuilla lukuisiin pahoinpitelyihin ja rattijuoppouteen, joista nimikkeistä viimeinen tuomio oli vuodelta 1983. Turun kaupunginvaltuusto hyväksyi yksimielisesti 23.huhtikuuta 2012 Olavi Mäenpään käräjäoikeuden lautamieheksi, mikä aiheutti valituskiistan. Turun hallinto-oikeus kumosi syksyllä 2012 Mäenpään valinnan lautamieheksi, koska Mäenpää oli syyllistynyt toistuvasti rangaistaviin tekoihin.

Vuonna 1998 Mäenpää pystytti Turun Kurjenmäen pallokentälle kylttejä, joissa Turun Sanomien kuvauksen mukaan puhuteltiin "hyvin suorasukaisesti ja loukkaavaksi luonnehditulla tavalla eritoten somaleja". Mäenpää tuomittiin teostaan sakkoihin kiihottamisesta kansanryhmää vastaan. Mäenpää ei toiminut kylttijupakassa yksin, vaan mukana oli paikallisia skinheadejä. Tällöin heräsi keskustelua Mäenpään siirtymisestä äärioikeistolaiseen poliittiseen suuntaan, vaikka hänen pakolais- ja ulkomaalaisvastaisuutensa oli tullut ilmi aiemminkin.

Vuonna 2001 Mäenpää esitteli kaupunginvaltuuston kokouksessa toisesta valtuutetusta otettuja intiimejä valokuvia. Kuvat julkaistiin myös *Se!*-lehdessä. Mäenpää tuomittiin yksityiselämää loukkaavasta tiedon välittämisestä sakkoihin. Naisvaltuutetun puolustusasianajaja vaati Mäenpäälle vankeustuomiota, koska Mäenpää oli todettu ulosotossa varattomaksi eikä häneltä koskaan saataisi perityksi mitään. Mäenpään satojen ulosotossa olevia maksamattomia laskujen joukossa oli muun muassa pysäköintivirhemaksuja, elatusmaksuja, terveyskeskusmaksuja ja veroja.

Helmikuussa 2001 Mäenpää tuomittiin sakkoihin kiihotuksesta kansanryhmää vastaan kirjoituksestaan *Islamilaisuuden maihinnousu estettävä*. 13. tammikuuta – 22. helmikuuta 2004 Mäenpää oli vankilassa maksamattomista sakoista. Mäenpää piti itseään mielipidevankina.

Elokuussa 2007 Turun käräjäoikeus tuomitsi Mäenpään 30 päiväsakkoon kunnianloukkauksesta. Mäenpää oli valtuustokokouksen aikana sanonut somalialaisperäiselle vihreiden valtuutettu Roda Hassanille, että tämä kasvattaa kotonaan rikollisia. Se, mitä Mäenpää oli tarkkaan ottaen sanonut, jäi epäselväksi. Oikeus katsoi, että lausuman sisältö tuli selväksi ja että kommentti liittyi selvästi perhe-elämään eikä valtuutetun toimiin luottamustehtävässään.

Mäenpää tuomittiin vuonna 2009 käräjäoikeudessa 50 päiväsakkoon kiihottamisesta kansanryhmää vastaan. Tuomio tuli eduskuntavaalien 2007 alla järjestetystä Yleisradion pienpuolueiden vaalitentistä, jossa Suomen Kansan Sinivalkoiset -puoluettaan edustanut Mäenpää esitti näkemyksiään muun muassa maahanmuuttajista ja pakolaisista. Mäenpää kiisti syytteen ja ilmoitti aikovansa valittaa tuomiosta. Mäenpään mukaan hän käytti värikästä kieltä mutta ei tarkoittanut loukata tai kehottaa väkivaltaan. Rikosilmoituksen teki vähemmistövaltuutettu Mikko Puumalainen.

Helmikuussa 2016 käräjäoikeus tuomitsi Mäenpään viiden kuukauden ehdolliseen vankeuteen törkeästä väärennyksestä. Oikeus katsoi että Mäenpää oli väärentänyt kolme valitsijayhdistyksen asiakirjaa, jotka liittyivät kunnallisvaalien ehdokasasetteluun vuonna 2012. Käräjäoikeuden mukaan hän jälkikäteen vaihtoi perustamisasiakirjoissa olleiden ehdokkaiden nimet toisiksi. Mäenpää valitti tuomiosta hovioikeuteen. Hovioikeus käsitteli tapausta helmikuun puolivälissä 2017 ja kovensi tuomion kahdeksaksi kuukaudeksi.

Yksityiselämä
-------------

Mäenpää harrasti nyrkkeilyä ja oli hyväksytty nyrkkeilytuomari.*lähde?*

Lähteet
-------

* Koskela, Olavi & Nordling, Iiro: *Suomen Führer: Valtakunnanjohtaja Pekka Siitoin (1944–2003)*. Helsinki: Iiro Nordling, 2006. ISBN 952-92-0509-0.
* Lauerma, Hannu: *Pahuuden anatomia: Pahuus, hulluus, poikkeavuus*. Helsinki: Edita, 2009. ISBN 978-951-37-5451-8.

### Viitteet

1. ↑  Heino, Jari: Olavi Mäenpää on kuollut.  *Turun Sanomat*, 1.2.2018, s. 20.
2. ↑  Selityksen antaminen korkeimmalle hallinto-oikeudelle Olavi Mäenpään valitusasiassa Pilot Turku -yhtiön perustamisesta  5.8.2002. Turun kaupunki.  Arkistoitu 16.12.2004. Viitattu 18.3.2009.
3. 1 2  Olavi Mäenpää on kuollut  31.1.2018. Turun Sanomat. Viitattu 31.1.2018. (suomeksi)
4. 1 2  Pyry Lapintie: Turun porvareille jäi niukka yhden äänen enemmistö.  *Helsingin Sanomat*, 20.10.1992. Hakutulos HS:n arkistosta. Viitattu 22.2.2010.
5. 1 2  Matti Arvaja: Olavi Mäenpää ehdokkaaksi Perussuomalaisten listalle.  *Turun Sanomat*, 18.11.1998. Lehtileike Olavi Mäenpään sivulla.
6. ↑  Nils-Eric Backman: Pienryhmän äänestyssirkus vie Turkua Guinnesin ennätyskirjaan.  *Helsingin Sanomat*, 15.1.1997. Hakutulos HS:n arkistosta. Viitattu 22.2.2010.
7. ↑  Turkulainen valtuutettu aloitti syömälakon.  *Helsingin Sanomat*, 5.12.2000. Hakutulos HS:n arkistosta. Viitattu 22.2.2010.
8. ↑  Eduskuntavaalien tulos 2011
9. ↑  Varsinais-Suomessa ehdokaskato.  *Turun Sanomat*, 11.3.2015.
10. ↑  Miettunen, Hannu: Mäenpää perustaa Turun keskustaan öisiä katupartioita *Turun Sanomat*.  11.8.2006. Viitattu 18.3.2009. [vanhentunut linkki]
11. ↑  Mäenpää menee Vapauspuolueeseen  20.9.2010. Yle Uutiset. Viitattu 23.9.2010. [vanhentunut linkki]
12. ↑  Olavi Mäenpää erotettu Vapauspuolueesta *Yle Uutiset*.  11.11.2011. Viitattu 11.11.2011. [vanhentunut linkki]
13. ↑  Käräjäoikeus kumosi Vapauspuolueen hallituksen valinnan *Turun Sanomat*.  29.3.2012. Viitattu 2.4.2012.
14. ↑  Mäenpää ehdolle sinivalkoisena *aamuset.fi*.  Arkistoitu 31.1.2018. Viitattu 31.1.2018.
15. ↑  Mäenpää johtaa Vapauspuoluetta Turun Sanomat 17.6.2013
16. ↑
17. ↑
18. ↑  Olavi Mäenpää valittiin suomidemokraattien puheenjohtajaksi *Turun Sanomat*.  10.4.2016.  Arkistoitu 14.4.2016. Viitattu 26.4.2016.
19. ↑  Suomidemokraattien hallitus *SUOMIDEMOKRAATIT*. Viitattu 10. tammikuuta 2018.
20. ↑  TS.fi − Turun uudessa valtuustossa lähes yhtä monta miestä ja naista
21. ↑  Olavi Mäenpää kuollut viime yönä *Nykysuomi.com*.  31.1.2018. Viitattu 31.1.2018.
22. ↑  Vahtera, Raimo: Turku Avun kuvastimessa *Turun Sanomat*.  6.1.2000.  Arkistoitu 31.1.2018. Viitattu 18.3.2009.
23. ↑  Heino, Jari: Olavi Mäenpään lautamiespaikasta luvassa valitus *Turun Sanomat*.  25.4.2012. Viitattu 8.5.2012.
24. ↑  Yle.fi − Olavi Mäenpää ei sovi käräjäoikeuden lautamieheksi
25. ↑  Hovioikeus piti voimassa Mäenpään sakkotuomion *Turun Sanomat*.  6.11.1999. Turun sanomat. Viitattu 18.3.2009.
26. 1 2  Oikeus: Kunnallispoliitikko puolusti väkivaltaa maahanmuuttajia kohtaan *Helsingin Sanomat*.  17.3.2009. Viitattu 18.3.2009.
27. ↑   Lauerma, Hannu: *Pahuuden anatomia*, s. 111-113
28. ↑  Lapintie, Pyry: Turkulaispoliitikolle sakkoja yksityiselämän loukkaamisesta *Helsingin Sanomat*.  31.5.2002. Viitattu 26.4.2021.
29. ↑  Sudenniemi, Seppo: Kaupunginvaltuutettu Mäenpää sai sakot kiihotuksesta kansanryhmää vastaan *Turun Sanomat*.  5.4.2001. Viitattu 17.3.2009.
30. ↑  Mäenpää tänään vankilaan *Turun Sanomat*.  13.1.2004. Viitattu 20.3.2010. [vanhentunut linkki]
31. ↑  Turkulaisvaltuutetulle sakkoja kunnianloukkauksesta *Helsingin Sanomat*.  8.8.2007. Viitattu 18.3.2009.
32. ↑  Turkulaispoliitikko tuomittiin rasismista  17.3.2009. Yle Uutiset. Viitattu 17.3.2009.
33. ↑  Mäenpää kistää syytteen: "Ronskia poliittista keskustelua" *Iltalehti*.  3.3.2009. Viitattu 18.3.2009.
34. ↑  Vähämäki, Hannu: Turkulaisvaltuutettu Olavi Mäenpäälle ehdollista vankeutta törkeästä väärennyksestä *Yle*.  26.2.2016. Viitattu 26.2.2016.
35. ↑  Rebekka Härkönen: Hovioikeus kovensi Olavi Mäenpään vankeustuomiota *Turun Sanomat*.  10.3.2017. Viitattu 11.3.2017.

Aiheesta muualla
----------------

Wikisitaateissa on kokoelma sitaatteja aiheesta ***Olavi Mäenpää***. 

* Wikiuutisissa on aiheeseen liittyvä uutinen: ***Olavi Mäenpäälle sakkoja kiihottamisesta kansanryhmää vastaan***

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Yle

 |

 |